L'Ajuntament dona la benvinguda a les 14 persones incorporades a través del programa EMPUJU
28 de desembre de 2021

Este matí s'ha celebrat, en el saló de plenaris de Ca la Vila, l'acte de benvinguda a les 14 persones que s'han incorporat a l'Ajuntament de Llíria a través del programa EMPUJU, l'objectiu del qual és incentivar la contractació de persones menors de 30 anys.

En l'acte han participat el primer edil, Joanma Miguel; el regidor de Foment Econòmic, Paco Gorrea, i l’edil Paco García. L'alcalde els ha transmés els seus millors desitjos i ha recalcat “el compromís de l'Ajuntament amb les mesures que fomenten l'ocupabilitat de les persones més joves”. “És vital que des de l'administració donem prioritat a aquelles accions que us permeten obtindre una formació acadèmica i laboral de qualitat”, ha explicat Joanma Miguel.

Per part seua, Paco Gorrea ha indicat que “este tipus de programes adquireixen major importància, si cap, en este context econòmic i social encara minvat per les conseqüències de la pandèmia del COVID-19”.

Les persones seleccionades, que realitzaran labors en diferents departaments del consistori edetà durant un període de 12 mesos, es divideixen en les següents especialitats: 1 advocat/a, 1 tècnic/a en arquitectura, 1 enginyer/a en construcció i obra civil, 1 treballador/a o assistent/a social, 1 tècnic/a en audiovisuals, 1 pedagog/a, 1 tècnic/a superior en informàtica de gestió, 1 guia de turisme, 1 agent forestal i 5 tècnics/as administratius/as.

Així mateix, en les últimes setmanes l'Ajuntament de Llíria també ha contractat altres 20 persones a través del Pla ECOVID, orientat a cobrir necessitats sorgides a conseqüència de l'impacte de la pandèmia. Les ocupacions cobertes ascendeixen a 7 places de conserge i 13 de peó de neteja. La posada en marxa d’ambdós programes ha sigut impulsada gràcies a l’oficina LABORA.